Lars Christian Lilleholt (V), 2013-05-16:
Tak for det, formand.
Sådan er det også i år.
Sidste år var der særlig fokus på energiaftalen, og det er jo ganske naturligt, fordi forespørgslen lå i ganske kort forlængelse af den energipolitiske aftale.
I år er der nok mere fokus på, hvordan vi så også får energiaftalen gennemført.
Og der er jo forslag om en lang række analyser.
Det følger vi meget, meget tæt og i et rigtig godt samarbejde på tværs af partierne i forligskredsen.
Det er jo en meget bred forligskreds, vi har.
Man kan sige, at den måske næsten er blevet for bred, men der må fremtiden jo vise, om det også er sådan.
Venstre står bag energiaftalen.
Vi står bag den lange række af initiativer, der er i aftalen, og vi skal, som SF's ordfører pegede på, i gang med en ganske omfattende omstilling i de kommende år.
Vi skal have mere biomasse, vi skal have mere biogas, vi skal have mere vind – ikke mindst på havet – og vi skal have mere vedvarende energi i det hele taget.
Og der skal også være fortsat fokus på energibesparelser.
Den store opgave bliver jo at få det hele til at hænge sammen og sikre, at energien ikke går til spilde, og også at økonomien holder.
Det er et spørgsmål om prisen på den grønne omstilling.
Det skal være en pris, som både erhvervsliv og forbrugere er i stand til at betale.
Da Venstre sammen med Konservative og Dansk Folkeparti indgik den her aftale med de røde partier i Folketinget, var spørgsmålet om prisen på aftalen helt afgørende.
Og det lykkedes jo i de forhandlinger at få reduceret den årlige pris fra 2020, når det er fuldt implementeret, fra ca. 5,7 mia. kr. til 3,7 mia. kr. Vi vil følge udviklingen meget nøje og sikre, at budgettet holder, og at der ikke sker overskridelser.
Det er helt afgørende i forhold til dansk erhvervslivs konkurrenceevne.
Vi er jo også nødt til at forholde os til, at der ude i den store verden sker rigtig mange ting, som også påvirker den danske energipris og mulighederne for at udvikle energipolitikken i Danmark.
Jeg tænker på faldet i CO2-kvoteprisen, skifergas, som spiller en stadig større rolle, og som jo betyder, at prisen på de fossile brændsler er på et lavere niveau, end da vi lavede energiaftalen.
Alt det er vi simpelt hen nødt til også at forholde os til i den hjemlige energipolitik.
Vi er også nødt til at sikre os, at vi ikke foretager fejlinvesteringer.
Derfor har Venstre meget fokus på, at vi i forhold til energiplanlægning sikrer, at vi får den nødvendige kapacitet, men at vi ikke udbygger på en måde, så vi spilder milliarder af kroner.
Der skal jo i de kommende år investeres rigtig mange penge.
Et sted på den anden side af 100 mia. kr. er ikke urealistisk, og der er det for os helt afgørende, at det kommer til at ske på en måde, så vi sikrer, at der er en sammenhæng i vores energisystem. Forskning og udvikling er et andet meget vigtigt område.
Det glæder os jo, at det meget høje niveau, vi nåede op på under VK-regeringen med hensyn til forskning og udvikling på energiområdet, har den nye regering fortsat.
Det er jo helt afgørende i forhold til at sikre, at der kommer jobs og arbejdspladser på det her område, at vi satser massivt på forskning og udvikling.
Der er ikke mindre end 22.000 virksomheder – det fremgår af energiredegørelsen – som er beskæftiget på det her område.
Og for at få endnu flere virksomheder og endnu flere mennesker – op imod 100.000 beskæftigede på det her område er nok ikke urealistisk i forhold til fremstilling af energiudstyr – er forskning og udvikling helt afgørende.
Det er også afgørende at sikre, at vi kan demonstrere, at vi kan de her ting i Danmark.
Jeg tror, der er ganske mange, der kigger til Danmark, når man skal vurdere, hvordan man sikrer en udvikling af vedvarende energi.
Andre lande kigger til os og ser på, hvordan vi løser opgaven i Danmark, og sådan skal det også være fremadrettet.
Der er ganske mange gode tiltag i energiredegørelsen, men ikke mindst i forhold til det økonomiske følger vi i Venstre udviklingen ganske tæt.
Det er helt afgørende for os, at den energipolitik, vi fører i Danmark, føres på et realistisk grundlag.
Man kan vel nærmest tale om en form for grøn realisme.